Helsinkiläismies vainosi ja uhkaili kotkalaisnaista ja tämän ystäviä satoja kertoja viime vuoden aikana. Osa uhkauksista kohdistui myös tapausta tutkineeseen poliisiin.

Vainoaja lähetti naiselle reilun puolen vuoden aikana yli 2 000 tekstiviestiä ja sähköpostia. MOSTPHOTOS

Huoltomies päästi helsinkiläismiehen Kotkassa sijaitsevaan yksityisasuntoon avaimillaan. Asunnossa ollut nainen yritti poistaa miestä lukuisia kertoja paikalta, mutta lopulta poliisi joutui hakemaan hänet pois paikalta.

Mies lähetti naiselle reilun puolen vuoden aikana yli 2 000 tekstiviestiä ja sähköpostia vainoten tätä. Lisäksi hän soitti satoja kertoja naisen puhelinnumeroon. Eräänä aamuna mies huuteli naisen postiluukusta aamuseitsemän aikaan. Vainoamiskierteen seurauksena naiseen kohdistui myös lievää väkivaltaa.

Tuomittu vainosi naisen poikaystävää sadoilla tämän puhelimeen lähettämillään tekstiviesteillä. Viestiessään hän uhkasi lukuisia kertoja tappavansa tämän, käyttämällä muun muassa ilmaisuja ”täs maailmas kukaa huomaa mitää jos yks ihmine on lisää kattomas maisemia itämeren pohjalla. se o karu fakta” ja ”mä oon valmis istuu linnas mut sä kuolet”.

Naisen poikaystävän lisäksi mies uhkaili myös naisen toista ystävää.

Uhkaili poliisia väkivallalla

Mies lähetti entiselle tyttöystävälleen tekstiviestin, jossa kertoi naisen ja Kotkan poliisin tulevan katumaan. Mies uhkasi tappaa tapausta tutkineen poliisin koiran. Hän lähetti naisen puhelimeen tekstiviestin, jossa totesi, että poliisilla on kiva koira mutta ”ei oo enää kaua”. Käräjäoikeus katsoi viestin olevan uhkaus hävittää rikostutkijan koira.

Tuomittu soitti hätäkeskukseen lokakuussa ja ilmoitti naisen nykyisen poikaystävän uhkaavan asunnossaan naista aseella. Tapaus aiheutti poliisioperaation Kotkan keskustassa sijaitsevassa kerrostalossa.

Naisen autoa mies vahingoitti työntämällä oman autonsa sitä päin. Hän myös irrotti naisen autosta rekisterikilvet ja rikkoi sitä. Luottokorttinsa ja autonsa avaimet mies tiputti naisen postiluukusta sisään.

Kymenlaakson käräjäoikeus tuomitsi vuonna 1992 syntyneen miehen yhdeksäksi kuukaudeksi ehdolliseen vankeuteen. Oikeus antoi tuomion kahdesta kotirauhan rikkomisesta, kuudesta laittomasta uhkauksesta, vahingonteosta, lievästä pahoinpitelystä, kolmesta vainoamisesta, kahdesta lähestymiskiellon rikkomisesta sekä niskoittelusta poliisia vastaan.

Tapauksen johdosta hän on ollut vangittuna yli kolmen kuukauden ajan. Vahingonkorvauksia hänet määrättiin maksamaan yhteensä 6 500 euron edestä. Lisäksi hän joutuu korvaamaan oikeudenkäyntikuluja lähes 5 000 euron edestä.

Tuomio ei ole vielä saavuttanut lainvoimaisuutta.